Вось дзед Васіль – родны брат майго прадзеда, які быў паранены на фронце і да канца жыцьця хадзіў з двума кіёчкамі. А вось ягоная баба Ніна, якая гатавала найсмачнейшую поліўку з грыбоў і частавала нас, малых. Вось Люда Юркава, маці шасьцярых дзяцей, якую пакалаціў мужык, ды так, што нядоўга яна жыла пасьля гэтага. А вось побач і сам мужык Коля па мянушцы Буйны, які перажыў жонку ўсяго на пару год. Вось Хведзька – родны брат майго прадзеда, які служыў пры немцах у камэндатуры, пражыў роўна 90 гадоў і памёр ў 2003. Вось баба Мар’я – родная сястра майго прадзеда, якую я ўжо не запомніў. А вось яе сын Іван, які памёр, калі мне было 7 год – аднак ягоны тарахцючы мапед “Карпаты” я памятаю добра, бо дужа хацеў на ім праехацца, ды так і ня выпала.